Source: https://geoportaal.maaamet.ee/est/Andmed-ja-kaardid/Maakatastri-andmed/Maaomaniku-meelespea-p549.html
Timestamp: 2018-09-26 15:21:54+00:00

Document:
Maa-amet: Geoportaal: Maaomaniku meelespea
asukoht: » Andmed ja kaardid » Maakatastri andmed » Maaomaniku meelespea
Katastriüksuse moodustamine maareformi käigus
Külgnevate katastriüksuste piiride muutmine
Maakataster (kataster) on riigi põhiregister, mille pidamise eesmärk on kinnisasja piiri ruumilist ulatust, maa väärtust, maa looduslikku seisundit ja maa kasutamist kajastava informatsiooni registreerimine katastris ning ning informatsiooni kvaliteedi, säilimise ja avalikkusele kättesaadavuse tagamine. Maakatastrisse on kantud kõik Eesti Vabariigi katastriüksused koos katastritunnuse, pindala, sihtotstarbe jm tehniliste andmetega.
Kinnistusraamat - riiklik andmekogu, kuhu on kantud kõik Eesti Vabariigi kinnistud koos kinnistu numbri, omaniku andmete, asjaõiguste ja märgete kohta. Seega sisaldab kinnistusraamatu kanne lisaks omaniku andmetele infot kinnistule seatud kitsenduste ja piiratud asjaõiguste (nt hüpoteekide, servituutide, kasutusõiguste, reaalkoormatiste, hoonestusõiguse, ostueesõiguse), samuti märgete (nt keelumärge, eelmärge) kohta.
Kinnistu võib olla nii kinnisasi (maatükk) kui ka hoonestusõigus, korteriomand, korterihoonestusõigus.
Kinnistu number - igale kinnistusraamatusse kantud kinnisasjale antav number.
Katastriüksuse moodustamine on protsess, mille käigus määratakse moodustatava katastriüksuse piir, märgitakse see maha maastikule ja mõõdistatakse. Seejärel kantakse mõõdistamisandmed maakatastrisse (maaregistrisse) ning kõige lõpuks tehakse kanne kinnistusraamatusse.
Katastriüksuse esmamoodustamine toimub maareformi käigus, seejuures on kohalikul omavalitsusel piiri määramisel aluseks erinevad skeemid, plaanid ja planeeringud.
Maareformi järgselt saab maaomanik ise piiri asukoha asjus soovi avaldada, näiteks katastriüksuse jagamiseks, katastriüksuste liitmiseks või piiri muutmiseks naabritega kokkuleppel.
Olemasoleva katastriüksuse piiri asukoha muutmiseks maastikul tuleb esmalt pöörduda kohaliku omavalitsuse poole, kust saab teavet piiri määramise aluste, sealhulgas kehtivate planeeringute kohta.
Vali maamõõtja Maakorraldustööde litsentsiomanike nimekirjast.
Maamõõtja poole tuleb pöörduda nii katastriüksuse mõõdistamiseks kui ka jagamiseks, liitmiseks, piiride muutmiseks, piirimärgi taastamiseks ja/või paigaldamiseks ning kaardimaterjali alusel moodustatud katastriüksuse piiri tähistamiseks maastikul.
Katastriüksuse moodustamiseks taotleb kinnisasja omanik või seaduses sätestatud isik katastrimõõdistamise tingimusi.
Katastrimõõdistamise tingimusi väljastatakse ka maamõõtjale e-katastri keskkonnas. Tingimuste taotlemisel tuleb maamõõtjal esitada kinnisasja omaniku volitus, maakorralduskava või asendiplaan ja seadusest tulenevad kooskõlastused.
Maamõõtja teostab mõõdistamise: mõõdistab katastriüksuse piirid maastikul, paigaldab vajadusel uued nõuetekohased piirimärgid.
Maamõõtja koostab mõõdistamise kohta katastrimõõdistamise toimiku, mis esitatakse andmete registreerimiseks maakatastrisse.
Katastrimõõdistamise toimikuid esitatakse elektrooniliselt läbi e-katastri maamõõtja virtuaalkontori.
Katastripidaja (Maa-amet) teeb esitatud dokumentidele tuginedes kande ehk registreerib katastriüksuse maakatastris. Katastrikande tegemine on maaomanikule tasuta.
Registreerimise tulemusena saab katastriüksus katastritunnuse, mis on 12-kohaline numbrikood (nt 67501:002:0098). Katastritunnus on unikaalne ja kehtib seni, kuni kehtib moodustamisel määratud piiriga katastriüksus. Katastriüksuse piiriandmete (mõõdistamisandmed, piirimärgi vorm) muutmine ei too üldjuhul kaasa katastritunnuse muutumist.
Kui katastriüksuse piiri asukoht maastikul katastrimõõdistamise tulemusel muutub, antakse katastriüksusele senise asemel uus katastritunnus.
Suletud katastriüksuse tunnust ega piiri ei saa ilma täiendavate toiminguteta taastada. Kui omanikul on põhjendatud soov katastriüksus endistes piirides taastada, tuleb teha uus katastrimõõdistamine. Mõõdistatud katastriüksusele antakse uus katastritunnus.
Kui katastriüksus on maakatastris registreeritud, saab selle suunata kinnistamisele kinnistusraamatus.
1. kaardimaterjali alusel
2. katastrimõõdistamise teel
Katastriüksuse moodustamine kaardimaterjali alusel
Kohalik omavalitsus määrab kaardil maaüksuse piirid ja pindala ning tema volitatud esindaja näitab maa taotlejale kaardil kätte katastriüksuse piirid ning seaduses sätestatud juhtudel koostab piiriprotokolli. Katastriüksuse moodustamist taotlenud isik annab kirjaliku nõusoleku kaardil määratud piiride ja pindalaga.
Kaardimaterjali alusel moodustatud katastriüksuse piiri määramisel ja piiripunktide maastikul tähistamisel lähtutakse olemasolevatest piirimärkidest, maastikuobjektidest, puudutatud katastriüksuste alusandmetest ja nende kvaliteedist.
Katastriüksuse moodustamine kaardimaterjali alusel on üldjuhul kõige ebatäpsem katastriüksuse moodustamise viis. Moodustatud katastriüksuse pindala on ligilähedane. Täpne pindala selgub alles pärast piiride tähistamiseks teostatavat katastrimõõdistamist.
Kaardimaterjali alusel moodustatud katastriüksuse piiride looduses tähistamiseks ja looduses piirimärkidega tähistatud piiri taastamiseks teeb maamõõtja katastriüksuse plaani või piiriprotokolli alusel katastrimõõdistamise.
Katastriüksuste moodustamine katastrimõõdistamise teel
Katastriüksuse moodustamiseks kohalik omavalitsus esmalt selgitab välja ja määrab moodustatava katastriüksuse piirid asendiplaanil.
Maamõõtja mõõdistab katastriüksuse piirid maastikul ja koostab katastriüksuse moodustamise toimiku.
Mõõdistamise käigus on maamõõtjal kohustus kaasata maaomanik maastikul piiridega tutvumisse ja piirimärkide paigaldamisse.
Maaomanik peab maamõõtja poolt koostatud piiriprotokollis kinnitama, et on tutvunud piiri ja piirmärkidega maastikul.
Samuti peab maamõõtja vajadusel kaasama toimingusse piirinaabrid (kui naaberkatastriüksuse piirile paigaldatakse piirimärke, piirimärkide taastamise ja piiride kindlaksmääramise korral või kui naaberkatastriüksus on moodustatud kaardimaterjali alusel).
Maaomanik või maamõõtja edastab toimiku katastripidajale, et registreerida katastriüksus maakatastris. Katastripidaja teeb kande talle esitatud dokumentide ja informatsiooni alusel. Esitatud andmete õigsuse eest vastutab maamõõtja.
Aerofotogeodeetilist mõõdistamisviisi kasutati hajaasustusega aladel maareformi algusest kuni Vabariigi Valitsuse määruse “Katastrimõõdistamise kord” kehtestamiseni 05.01.1999.
Pindalad määrati aluskaardilt planimeetriga või palletiga ja on ligilähedased.
Mõõdistamisviisi kasutati maareformi algusest kuni Vabariigi Valitsuse määruse “Katastrimõõdistamise teostamise ja katastrimõõdistamise kontrollimise kord” kehtestamiseni 23.10.2003.
Piiripunktid on seotud riikliku geodeetilise põhivõrguga. Piiripunkti koordinaatide määramise täpsus geodeetilise põhivõrgu punkti suhtes peab olema tiheasustusega aladel +/- 10 cm ja hajaasustusega aladel +/- 70 cm.
maamõõtja esitab liitmisel moodustatud katastriüksuse toimiku katastripidajale (Maa-ametile) koos maaomanike avalduse ja teiste kande tegemiseks vajalike materjalidega;
maaomaniku avalduses peavad olema ka maaomaniku kontaktandmed, olemasolul kindlasti e-posti aadress;
kui liidetavad katastriüksused on kantud kinnistusraamatu erinevatesse registriosadesse, peab omaniku avaldus olema notariaalselt kinnitatud või digitaalselt allkirjastatud;
maaomanik pöördub katastriüksuse asukohajärgsesse kohalikku omavalitsusse, et selgitada, katastriüksuse jagamise võimalusi ehk kas on vaja koostada detailplaneering või ilmnevad muud kitsendavad asjaolud (krundi suuruse piirang jne);
maaomanik pöördub maakorraldustööde tegevuslitsentsi omava maamõõtja poole, kes teostab katastrimõõdistamise ning koostab katastrimõõdistamise toimikud;
Külgnevate katastriüksuste piiride muutmine on kõrvuti asetsevate katastriüksuste piiri asukoha muutmine, mille tulemusena tekivad uute piiridega katastriüksused.
Katastriüksuste piiride muutmiseks:
maaomanik pöördub katastriüksuse asukohajärgsesse kohalikku omavalitsusse, et selgitada katastriüksuse jagamise võimalusi ehk kas on vaja koostada detailplaneering või ilmnevad muud kitsendavad asjaolud (krundi suuruse piirang jne);
maaomanik pöördub maakorraldustööde tegevuslitsentsi omava maamõõtja poole, kes teeb katastrimõõdistamise ning koostab katastrimõõdistamise toimikud;
kohalik omavalitsus määrab katastriüksustele sihtotstarbed ja aadressid
kui toimingus osalevad katastriüksused on kantud kinnistusraamatu erinevatesse registriosadesse, peab omaniku avaldus olema notariaalselt kinnitatud või digitaalselt allkirjastatud;
kui katastriüksused on kantud kinnistusraamatu erinevatesse registriosadesse, on hüpoteegi olemasolul vaja maakorraldustoimingu tegemiseks hüpoteegipidaja nõusolekut;
pärast katastriüksuste registreerimist esitab katastripidaja avalduse kinnistusraamatu pidajale.
Kinnisasja piiri kindlaksmääramist reguleerivad maakorraldusseadus (edaspidi MaaKS) ja asjaõigusseadus (edaspidi AÕS). Kinnisasja piiri kindlaksmääramise toimingu läbiviimine kuulub MaaKS kohaselt kohaliku omavalitsuse ning maakorraldustööde tegevuslitsentsi omava isiku ehk maamõõtja pädevusse. Piiri asukoht tehakse kindlaks kinnisasja omaniku või koormava asjaõiguse omaja taotlusel. Kohaliku omavalitsuse pädevuses on toimingu korralduslik pool. Maamõõtja on toimingu läbiviija osas, mis nõuab maamõõdistamisalaseid teadmisi ja oskusi.
Katastriüksuse piiri asukoht maastikul on vaja kindlaks määrata juhul, kui
piiri asukoht maastikul on ebaselge (nt naaberkatastriüksustel on vastuolulised piiriandmed ja/või dubleerivad piirimärgid; piirimärgi asukoht ei vasta piiriandmetele);
tahetakse tähistada looduses seni tähistamata piiripunktidega piiri;
piiriobjektiks olevat maastikuobjekti ei eksisteeri enam või selle asukoht on muutunud;
naaberkatastriüksuste omanikel on erinev teadmine piiri asukohast maastikul.
Ebaselgete, vastuoluliste või valede piiriandmete puhul on võimalikud erinevad lahendused, olenevalt sellest, kas piiride osas on vaidlus või mitte.
Juhul, kui piiri asukoht on ebaselge, kuid piiride osas vaidlust ei ole, on võimalik piiride asukoht kindlaks määrata maakorraldustoiminguna. Selleks teeb kinnisasja omanik maamõõtjale taotluse kinnisasjade vahelise piiri kindlaks määramiseks. Piiri asukoht tehakse kindlaks kinnistusraamatus, riigi maakatastris ja arhiivides või teistes registrites leiduvate andmete, piirimärkide, valduse ulatuse või piirinaabrite, nende puudumisel vähemalt kahe tunnistaja ütluste alusel. Maamõõtja tuvastab piiri asukoha MaaKS § 15 ja AÕS § 129 sätestatud dokumentidele ja andmetele tuginedes ning tutvustab asjasse puutuvatele isikutele piiri asukohti maastikul ning teeb neile ettepanekud täpsustada piiriandmeid või muuta piiride asukohti maastikul. Kui piiri ei saa kindlaks teha muul viisil, võetakse aluseks valduse ulatus ning kui valduse ulatust ei saa kindlaks teha, lisatakse igale kinnisasjale vaidlusalusest maast ühesuurune osa. Maamõõtja koostab piiri ja piirimärkide asukohtade kindlaksmääramise kohta protokolli, milles märgitakse, mis põhjusel oli vaja piiri ja piirimärkide asukohad kindlaks määrata, mis tulemuseni piiride asukoha kindlaksmääramisel jõuti ning kirjeldatakse kindlaks määratud ja kokku lepitud piiride asukohti. Protokollile lisatakse piiride kokkuleppe kohta koostatud skeem;
Juhul, kui piiride asukoht on ebaselge ning piirinaabriga ka kokkulepet ei saavutata, on võimalik esitada kohtusse AÕS § 129 alusel piiri kindlakstegemiseks tsiviilhagi. Kohtupraktikas on leitud, et piirivaidluse korral ei saa lähtuda maakatastris andmete olemasolu korral vaid nendest. Piirivaidluses eeldatakse küll katastrikannete õigsust, kuid selle eelduse saab vaidluses ümber lükata muuhulgas sellega, et piirid võivad olla mõõdistatud valesti. Kohus vaatleb kõiki piiriandmeid kogumis ning arvestab ka teisi asjas tähtsust omavaid asjaolusid. Jõustunud kohtulahendi alusel teostab maamõõtja katastrimõõdistamise ja tehakse muudatused nii maakatastris kui ka kinnistusraamatus. Iga konkreetne juhtum on erinev ning asjaoludest tulenevalt võib ka lahendus olla erinev.
Esmalt on kinnisasja omanikul vaja teha kindlaks, kas piiride kulgemises saab naabriga kokku leppida, mis on osapooltele kõige mugavam ja soodsam lahendus. Sel juhul vormistab kokkuleppe maamõõtja ning katastrikannete muudatused tehakse selle alusel.
Kui maaomanikel tekib piiride asukohtade väljaselgitamisel vaidlus, on vaja läbi viia piiride kindlaksmääramise toiming. Kinnisasja omaniku kohustus naabri põhjendatud nõudmisel aidata piiri kindlaks teha tuleneb AÕS § 129 lõikest 1. Juhul, kui naabrid ei saavuta kokkulepet ka piiride kindlaksmääramise toimingu käigus, on võimalik AÕS § 129 alusel pöörduda tsiviilhagiga kohtusse piiride kindlaksmääramiseks. Kui piiri ei saa muul viisil kindlaks teha, võetakse aluseks valduse ulatus. Kui valduse ulatust ei saa kindlaks teha, lisatakse igale kinnisasjale vaidlusalusest maast ühesuurune osa. Muudatuskanded tehakse sel juhul kohtulahendi alusel.
Piiri kindlakstegemise kulud kannavad naabrid võrdselt, kui seadusest, kohtuotsusest või tehingust ei tulene teisiti.
Piirivaidluse puhul tuleb piirinaabritel kuni lahenduse saavutamiseni vaidlusalasel piirialal peatada kõik teostatavad tegevused (nt metsaraie, ehitustegevus jne).
maamõõtja peab piirimärgi taastamisest teavitama kõiki puudutatud katastriüksuste omanikke;
piirimärkide taastamise aluseks on piiriprotokoll, katastriüksuse plaan ja varasematel mõõdistamistel saadud andmed;
piirimärgi taastamise kohta koostab maamõõtja protokolli, akti või muud vajalikud dokumendid, mis tuleb esitada ka Maa-ametile;
kui piirinaabrite vahel tekib piirimärgi taastamise käigus vaidlus, on võimalik selle lahendamiseks pöörduda piiride kindalaksmääramiseks tsiviilhagiga kohtu poole.
Katastriüksuse piiripunktide maastikul tähistamisel lähtutakse piiriprotokollist ja/või katastrikaardi väljavõttest, katastriüksuse plaanist, maastikuobjektidest ning olemasolevatest piirimärkidest.
Eeltoodud materjale kasutades tähistab maamõõtja piiri maastikul ning määrab paigaldatud piirimärkidele koordinaadid. Mõõdistamise käigus peab maamõõtja arvestama varem moodustatud katastriüksuste andmetega.
Kaardimaterjali alusel moodustatud katastriüksuse omanik saab osaliselt oma täpse piiri asukoha teada juhtudel, kui mõõdistatakse naaberkatastriüksust, sest piiriprotokolli allakirjutamise juurde tuleb kutsuda ka piirneva kaardimaterjali alusel moodustatud katastriüksuse omanik.
Kui piirinaabrid naaberkatastriüksuse moodustamise ja mõõdistamise käigus piiri asukohaga ei nõustu ja kokkuleppele ei jõua, on neil õigus piiri asukoha kindlakstegemiseks pöörduda kohtu poole.
Maamõõtja koostab mõõdistamistoimiku ja esitab katastripidajale.
Vastuolulised piiriandmed on põhjustatud erinevatest mõõdistussüsteemidest ja -viisidest. Maareformi käigus kasutati erinevaid mõõdistamisviise, mis ei taganud ühtset mõõdistamistäpsust, nt aerofotogeodeetiline mõõdistamisviis, mõõdistamine suvalises, kohalikus ja riiklikus koordinaatide süsteemis. Samuti on katastriüksusi moodustatud kaardimaterjali alusel, ehk katastriüksuse asukoht ja piirid on määratud kaardimaterjalil, mitte aga maastikul.
Maamõõtja ei ole esitanud piiripunktidele tegelikke mõõdistamisandmeid, vaid on „kohendanud andmed katastripidajale sobivaks“ ehk ühitanud piiriandmed juba maakatastris registreeritud naaberkatastriüksuste ebatäpsete andmetega.
Viimati muudetud: 17.09.2018 09:39

References: § 15
 § 129
 § 129
 Kohus 
 § 129
 § 129